বৌদ্ধ তান্ত্রিক সাহিত্য

বৌদ্ধ তান্ত্রিক সাহিত্য হল বজ্রযান (বা মন্ত্রযান) বৌদ্ধ সম্প্রদায়ের বিপুলায়তন ও বৈচিত্র্যময় সাহিত্য। এই ধারার আদিতম রচনাগুলি হল ভারতীয় বৌদ্ধ তান্ত্রিক ধর্মগ্রন্থের একটি বর্গ, যাকে তন্ত্র, সূত্র ও কল্প নামে চিহ্নিত করা হত। খ্রিস্টীয় সপ্তম শতক থেকে এগুলি রচিত হতে থাকে। এরপর এই ধারায় রচিত হয় পরবর্তীকালের তান্ত্রিক টীকা (যাকে পঞ্জিকা ও টীকা উভয় নামেই চিহ্নিত করা হত), বজ্রযান লেখকদের মৌলিক রচনা (প্রকরণ ও উপদেশ), সাধনা (ধর্মানুশীলন-বিষয়ক গ্রন্থ), অনুষ্ঠান-সহায়িকা (কল্প বা বিধি), তান্ত্রিক গীতি-সংকলন (দোহা), স্তোত্র ও অন্যান্য রচনা। সংস্কৃত তিব্বতি ও চীনা সহ বিভিন্ন ভাষায় তান্ত্রিক বৌদ্ধ সাহিত্য বিদ্যমান রয়েছে। অধিকাংশ ভারতীয় উৎসগ্রন্থ সংস্কৃতে রচিত, কিন্তু অসংখ্য তান্ত্রিক রচনা তিব্বতি বা চীনার মতো অন্যান্য ভাষাতেও লেখা হয়।
বৌদ্ধ তান্ত্রিক গ্রন্থগুলি সম্ভবত গুপ্তযুগেই (৩২০-৫৫০ খ্রিস্টাব্দ) প্রথম লিখিত হয়েছিল। যদিও আদিতম জ্ঞাত তারিখায়নযোগ্য বৌদ্ধ তন্ত্রগ্রন্থটি হল মহাবৈরোচন তন্ত্র। আনুমানিক ৬৮০ খ্রিস্টাব্দে চীনা তীর্থযাত্রী উ-হিং এটির কথা উল্লেখ করেন এবং এটি সংগ্রহ করেন।
উ-হিং আরও বলেছেন যে, খ্রিস্টীয় সপ্তম শতকে তিনি যখন ভারতে আসেন সেই সময় মন্ত্রযান (চীনা: ঝেনযান জিয়াওফা, 真言教法) বেশ জনপ্রিয়তা লাভ করেছিল। পণ্ডিত ও অনুবাদক অমোঘবজ্র (৭০৪-৭৭৪ খ্রিস্টাব্দ) চীনে যাত্রা করেছিলেন। তিনি অষ্টম শতকে আঠারোটি তন্ত্রের এক প্রামাণ্য শাস্ত্ররাজির কথা উল্লেখ করেন।
কালক্রমে তান্ত্রিক পণ্ডিতেরা টীকা ও অনুশীলন-সহায়িকা গ্রন্থ রচনা শুরু করে তন্ত্রগ্রন্থের সংখ্যাও বৃদ্ধি পেতে থাকে। বৌদ্ধ তান্ত্রিক পরম্পরাগুলি মহাযান সূত্রাবলি ও ধারণী পাঠ-বিষয়ক গ্রন্থাবলির মতো প্রাচীনতর বৌদ্ধ গুহ্যাচার-বিষয়ক গ্রন্থ থেকে বিষয়বস্তু গ্রহণ করেছে। অধিকন্তু পূর্ববর্তী বৌদ্ধ পরম্পরাগুলিকে জাদুবিদ্যা-সংক্রান্ত একগুচ্ছ শাস্ত্র রাখা হত। এগুলিকে বলা হত বিদ্যাধর পিটক। এগুলিতে বিভিন্ন ধরনের আচার-অনুষ্ঠান ও মন্ত্রের (বিদ্যা) কথা লেখা ছিল। যিজিং এক বৌদ্ধ মন্ত্রবিদের বিবরণে এই গ্রন্থসংকলনের সঙ্গে গুহ্যাচারগুলির যুক্ত থাকার কথাও উল্লেখ করেছেন।
বৌদ্ধ তন্ত্রগুলি শৈব ও শাক্ত ধর্মগ্রন্থ, স্থানীয় দেবদেবীদের কাল্ট ও যক্ষ ও নাগের পূজা-সংক্রান্ত আচার সহ বিভিন্ন অ-বৌদ্ধ পরম্পরার দ্বারা প্রভাবিতও হয়েছিল। বৌদ্ধ যোগিনীতন্ত্র গ্রন্থগুলিতে শৈব ও শাক্ত গ্রন্থ থেকে প্রচুর ঋণকৃত ধারণা রয়েছে। কোনো কোনো ক্ষেত্রে সমগ্র বাক্যাংশই নকল করা হয়েছে। আলেক্সিজ স্যান্ডারসন এই প্রক্রিয়াটি পর্যালোচনা করেছেন। ফিলিস গ্র্যানোফ প্রমুখ গবেষকেরা অ-বৌদ্ধ উপাদান থেকে এই ধরনের ব্যাপক ঋণগ্রহণের বিষয়টিকে "আচারগত বৈচিত্র্য" ("ritual eclecticism") নামে অভিহিত করেছেন। ষোড়শ শতক পর্যন্ত ভারতে বৌদ্ধ তান্ত্রিক সাহিত্য রচিত হতে থাকে।
অনেক আদিযুগীয় বৌদ্ধ তন্ত্রগ্রন্থ (যেগুলিকে পরবর্তীকালে ক্রিয়াতন্ত্র নামে অভিহিত করা হয়) হল মূলত জাগতিক সমাপ্তির উদ্দেশ্যে প্রযুক্ত জাদুমন্ত্রের সংকলন। এগুলিকে বলা হত মন্ত্রকল্প (মন্ত্র-সহায়িকা); এই সকল গ্রন্থে এগুলিকে তন্ত্র নামে অভিহিত করা হয়নি। খ্রিস্টীয় অষ্টম শতকের পরবর্তীকালের তান্ত্রিক গ্রন্থগুলি (যেগুলিকে যোগতন্ত্র, মহাযোগ ও যোগিনীতন্ত্র নামে অভিহিত করা হয়েছিল) সহজে বুদ্ধত্ব অর্জনের জন্য কোনো দেবতার সঙ্গে যোগ স্থাপন (দেবতাযোগ), পবিত্র শব্দ (মন্ত্র) জপ, সূক্ষ্ম শরীরের পরিচালনা এবং অন্যান্য গুহ্য প্রক্রিয়ার কথা উল্লেখ করে। কোনো কোনো তন্ত্রগ্রন্থে মদ্যপান ও অন্যান্য নিষিদ্ধ সামগ্রী গ্রহণ এবং তৎসহ যৌনাচারের মতো বিধিবিরুদ্ধ ও সীমালংঘনকারী আচারের কথাও উল্লেখ করে। এই ধরনের কয়েকটি পরবর্তীকালীন বৌদ্ধ তন্ত্র (বিশেষত যোগিনীতন্ত্র) স্পষ্টতই শৈব বিদ্যাপীঠ শাস্ত্ররাজির দ্বারা প্রভাবিত হয়েছিল।
বৌদ্ধ তন্ত্র দ্রুত ভারতের বাইরে প্রসার লাভ করে। খ্রিস্টীয় অষ্টম শতকে ভারতের নিকটবর্তী তিব্বত ও নেপাল এবং সেই সঙ্গে দক্ষিণপূর্ব এশিয়া ও পূর্ব এশিয়ায় সড়ক ও সমুদ্রবাণিজ্যের পথ ধরে তন্ত্র প্রসারিত হয়। তাং রাজবংশের রাজত্বকালে বৌদ্ধ তন্ত্র চীনে পৌঁছায় এবং সেখানে এটি পরিচিত হয় তাংমি নামে। কুকাই (৭৭৪-৮৩৫ খ্রিস্টাব্দ) বৌদ্ধ তন্ত্রকে জাপানে নিয়ে যান এবং সেখানে এর নাম হয় শিংগোন। তান্ত্রিক গ্রন্থগুলি দু’টি ঐতিহাসিক পর্যায়কালে তিব্বতে আনীত হয়েছিল। খ্রিস্টীয় অষ্টম শতকের গ্রন্থগুলিকে বলা হয় "আদি অনুবাদ" এবং একাদশ শতকের গ্রন্থগুলির নাম "দ্বিতীয় প্রচার" গ্রন্থমালা। নেপাল, মঙ্গোলিয়া ও তিব্ববে বৌদ্ধ তন্ত্র প্রধান বৌদ্ধ পরম্পরা হয়েই রয়ে গিয়েছে। তিব্বতে তান্ত্রিক বৌদ্ধধর্ম বজ্রযান নামে পরিচিত।
দুই ঐতিহাসিক কালপর্যায়ে তন্ত্রগ্রন্থগুলি তিব্বতে আনীত হয়েছিল: অষ্টম ও একাদশ শতাব্দীতে। প্রাচীন অনুবাদ পরম্পরা ("ন্যিংমা") ও পরবর্তীকালীন নব্য অনুবাদ পরম্পরাগুলি তন্ত্রগ্রন্থগুলিকে ভিন্ন ভিন্ন বর্গের অন্তর্ভুক্ত করেছে।
"ন্যিংমা" তন্ত্র সংকলনটি "ন্যিংমা গ্যুবুম" নামে পরিচিত। এটিতে তন্ত্রের ছয়টি বর্গ দেখা যায়:
সরমা বা তিব্বতি বৌদ্ধধর্মের নব্য অনুবাদ পরম্পরাগুলি (গেলুগ, সাক্য ও কাগ্যু) তন্ত্রগুলিকে চারটি বর্গে ভাগ করে:
অনেক তন্ত্রগ্রন্থের শিরোনামেই "তন্ত্র" শব্দটির পরিবর্তে ধারণী, কল্প, রাজ্ঞী, স্তোত্র, দোহা ও সূত্র প্রভৃতি অভিধা ব্যবহার করা হয়েছে। প্রধান প্রধান তন্ত্রগ্রন্থগুলিতে "ব্যাখ্যাতন্ত্র" (ব্যাখ্যামূলক তন্ত্র), টীকা ও সাধনা সাহিত্যের মতো অপ্রধান সাহিত্য অন্তর্ভুক্ত হয়েছে। প্রধান বৌদ্ধ তন্ত্রগ্রন্থগুলির মধ্যে রয়েছে:
সপ্তম শতাব্দীর মধ্যভাগে বৌদ্ধ তন্ত্র অধিকতর পরিমাণে অনুশীলিত হতে শুরু করলে, মূলধারার বৌদ্ধ শিক্ষাপ্রতিষ্ঠানগুলির পণ্ডিতবর্গ সেই ধারাকে গ্রহণ করেন এবং বজ্রযানের আদর্শ অনুসারে সাধনা ও টীকা রচনা শুরু করেন। বিনয়তোষ ভট্টাচার্য লিখেছেন যে, প্রধান তন্ত্র রচয়িতাদের দু'টি প্রধান কালানুক্রমিক তালিকা রয়েছে। প্রথমটি তারানাথের রচনায় পাওয়া যায় এবং দ্বিতীয়টি পাওয়া যায় চক্রসম্বর তন্ত্রের কাজি দাওয়াসামদুপ-রচিত ভূমিকাটিতে।
তারানাথের তালিকা:
কাজি দাওয়াসামদুপের তালিকা:
অন্যান্য ভারতীয় তান্ত্রিক লেখকদের মধ্যে উল্লেখযোগ্য: